dh-unibe/image-text_koenigsfelden-charters-post-1500 huggingface dataset:
Wir, aͤpptissin unnd convet gmeinlich des
gotzhussz Kùngsfeldenn, thuͤn kundt unnd
bekennen offennlich mit diesem brieff, ✳ als
wir dann ussz ordnung ✳ unnd annsaͤchen unnser
herrenn ✳ unnd castenvoͤgtt, schulth̄s ✳ unnd
ràtt ✳ der statt Bernn, ✳ schuldig ✳ unnd pflichtig sinnd wordenn ✳ unnser liebenn mittschwester ✳ Elisabethenn Buͤlerinn ir guͤtt, ✳ libdinng ✳ und
annders, ✳ so sy inn unnser gotzhussz gebràcht hàtt,
wider zebekerenn, ✳ das wir aber besunder des
barenn gelts halb ✳ zuͤ diser zitt nit vermogend
zetuͤnd. ✳ harum̄b so gelobenn ✳ unnd verspraͤchenn wir ✳ by unnsernn wirdenn, guͤttenn
trùwenn ✳ unnd erenn ✳ der gnamptenn
unnser mittschwester ✳ usstaͤnder sum̄ halb,
die sich gebùrtt ✳ zweighundertt Rinisch guldin,
von dato dissz brieffs ✳ zuͤ jàr um̄b ✳ àn alles
verrer verziechenn, ✳
✳ doch ungevalich,
zù Kùngsfeldenn im
gotzhussz ✳ usszrichtung ✳ unnd bezahlung zethuͤnd,
by verpflichtt ✳ unnd insatzung ✳ unnsers gotzhussz guͤttrenn, ✳ liegender ✳ unnd varennder,
die sy ✳ unnd ire erbenn, ✳ wo wir ✳ an thuͤnder bezalung ✳ sùmig wurdenn, ✳ mag angriffenn,
verttigenn ✳ unnd beziechenn ✳ bisz uff ir volkommen benuͤgenn. ✳ unnd also hieby zuͤ
belibenn ✳ unnd dàrwider nitt zethuͤnd, ✳ zuͤ
redenn, ✳ nàch schaffen gethànn werdenn,
verbinnden wir unnssz ✳ fùr unnsz ✳ unnd unnser
nàchkommēn, ✳ by guͤttenn trùwen, ✳ mitt
entzichung aller fùnd, ✳ usszzùg ✳ unnd gevaͤrd₎
unnd was hiewider sin moͤchte ✳ unnd besunder
des raͤchtenn, ✳ so ein gmeine verzichung
ànn vorganng einer sunderbarnn ✳ als unnùtz
widerspricht, ✳ entzigenn ✳ unnd begaͤbenn habn̄
in crafft dissz brieffs, ✳ der des zuͦ
wàrem urkùnd ✳ mitt unnsers gotzhussz
unnd convennts ✳ uffgetrucktem sygell verwart,
gebenn ist ✳ unnd beschaͤchenn ✳ uff menndag
naͤchst nàch dem suntag cantate, was
der xv tag meyenns, ✳ von Cristy unnsers
herrenn geburtt zaltt xvc xxv jàr.
1525 , Mai 15 .
F. Aargau .
1525
✳
✳